b"\n_START_ARTICLE_\nAl-Aziz Uthman ibn Salah-ad-Din\n_START_SECTION_\nBiografia\n_START_PARAGRAPH_\nVa n\xc3\xa9ixer vers el 1171. El 1186 Salad\xc3\xad va retirar el govern d'Alep (S\xc3\xadria del Nord) al seu germ\xc3\xa0 Abu-Bakr (despr\xc3\xa9s al-\xc3\x80dil I) i va nomenar al seu propi fill adh-Dh\xc3\xa0hir 1186-1216 que tenia menys de 15 anys. Al mateix temps, el seu fill Al-Aziz Uthman va rebre el govern d'Egipte i un altre fill, al-\xc3\x80fdal, va rebre Damasc (S\xc3\xadria i Palestina); el seu germ\xc3\xa0 Abu-Bakr va rebre Mesopot\xc3\xa0mia (Al-Jazira i Diyar Bakr)._NEWLINE_Mort Salad\xc3\xad la nit del 3 al 4 de mar\xc3\xa7 de 1193, al-Aziz el va succeir com a sult\xc3\xa0 d'Egipte, per\xc3\xb2 Salad\xc3\xad havia disposat que el seu fill gran al-Afdal tindria l'alta sobirania sobre tots els dominis ai\xc3\xbabides; no obstant el deg\xc3\xa0 de la fam\xc3\xadlia era el seu oncle Abu Bakr. Els zengites de Mossul i Sindjar i els ort\xc3\xbaquides de la Djazira no van recon\xc3\xa8ixer a al-Afdal com a sobir\xc3\xa0. Af-Afdal va destituir als ministres del seu pare i va nomenar al seu lloc a un administrador religi\xc3\xb3s, al-Ziya ibn al-Athir, i es va dedicar als plaers._NEWLINE_Els ministres destitu\xc3\xafts es van refugiar a Egipte amb al-Aziz al que van incitar a lluitar contra el seu germ\xc3\xa0. A finals de maig de 1194 al-Aziz va assetjar Damasc i al-Afdal va cridar al seu oncle Abu Bakr en suport. Abu Bakr es va declarar protector del seu nebot de Damasc i va aconseguir que l'altra nebot al-Aziz desist\xc3\xads de conquerir Damasc i retorn\xc3\xa9s a Egipte. Per\xc3\xb2 el 1195 al-Aziz va retornar a Damasc i la va tornar a assetjar. Aquesta vegada Abu Bakr va aconseguir que alguns dels amirs d'al-Aziz desertessin i aquest va retornar a Egipte, perseguit per al-Afdal sense \xc3\xa8xit sent finalment obligat per Abu Bakr a retornar a Damasc on va seguir augmentant la seva impopularitat._NEWLINE_Finalment el juny de 1196 Abu Bakr i al-Aziz es van posar d'acord i van atacar junts a al-Afdal a Damasc ocupant la ciutat el 3 de juliol de 1196. Al-Afdal fou enviat al petit feu de Salkhad i Abu Bakr va assolir el poder a Damasc com al-Adil I, per\xc3\xb2 reconeixent al-Aziz com a sult\xc3\xa0 suprem ai\xc3\xbabida, encara que era ell mateix el que tenia major poder i antiguitat._NEWLINE_El 1198, Al-Aziz Imad ad-Din va caure de cavall durant una casera a la vora de les Pir\xc3\xa0mides i va morir de les ferides el 29 de novembre de 1198. El va succeir el seu fill al-Mansur ibn al-Aziz."